Streekkampioen kort borge | Netwerk24
Streekkampioen kort borge
Die Overberg-streekkampioen vir 2019, Hawston Skrik vir Niks RVK, vra die inwoners se hulp om ’n rugbytoer na George in Februarie moontlik te maak.
Hawston SVN se voorsitter, Godfrey Matinka, verduidelik dat die klub R50 000 benodig om die 46 klubspelers se uitgawes te dek vir die toer wat die naweek van 14 tot 15 Februarie gaan plaasvind.
“Die is ’n goeie geleentheid vir ons klub om vir die komende rugby­seisoen voor te berei,” sê Matinka.
Volgens hom is Hawston SVN een van die spanne in die liga wat die mees vasberade is om die titel te wen en die spelers werk hard om hul droom te verwesenlik.
“Ons het ’n strawwe 2019-seisoen gehad, want borgskappe was nie volop nie. As die klub se besturende komitee wil ons die beste vir ons spelers gee, want hulle bring die hele gemeenskap saam. Ongelukkig is ons afkomstig van ’n minderbevoorregte gemeenskap en ons as ’n klub kan nie finansieel ons spelers ondersteun nie,” voeg hy by.
. Die voorsitter vra rugbyliefhebbers, ondersteuners en sake-eienaars om hom te bel by 072 823 0043 indien hulle ’n bedrag wil skenk vir die komende toer.